《拟古五首》
元代·方回

高台垂钓竿，不过一渔翁。
三径连东篱，略与寒士同。
何独严与陶，百代流清风。
文叔本侥幸，寄奴非英雄。
我评夷与齐，大胜营丘公。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。